
PËR NGRITJEN, ORGANIZIMIN DHE MËNYRËN E FUNKSIONIMIT TË KËSHILLIT SHKENCOR TË INSTITUTIT TË SHËNDETIT PUBLIK

Në mbështetje të nenit 100 të Kushtetutës dhe të pikës 3 të nenit 13 të ligjit nr.10 138, datë 11.5.2009  “Për shëndetin publik”, me propozimin e Ministrit të Shëndetësisë, Këshilli i Ministrave 

VENDOSI:

1. Ngritjen e Këshillit Shkencor (KSH) të Institutit të Shëndetit Publik (ISHP), si organ këshillimor i këtij instituti.
2. KSH-ja drejton punën në ISHP, duke përcaktuar përparësitë dhe duke vlerësuar cilësinë dhe frytshmërinë e punës së kryer. Ky Këshill, gjithashtu, vlerëson vlefshmërinë shkencore e etikën e programeve të kërkimit apo të ndërhyrjes dhe programet e edukimit në vazhdim në fushën e shëndetit publik, si dhe drejton plane të zhvillimit strategjik, strukturor, teknologjik dhe të burimeve njerëzore në ISHP. 
3. Këshilli Shkencor i ISHP-së kryesohet nga drejtori i këtij instituti dhe ka në përbërje kёta anëtarë:  
a) një përfaqësues nga Ministria e Shëndetësisë; 
b) tre përfaqësues nga Universiteti i Tiranës, Fakulteti i Mjekësisë, njëri nga të cilët është përfaqësues i Departamentit të Shëndetit Publik;
c) një përfaqësues nga Ministria e Bujqësisë, Ushqimit dhe Mbrojtjes së Konsumatorit; 
ç) një përfaqësues nga Ministria e Mjedisit, Pyjeve dhe Administrimit të Ujërave;
d) një përfaqësues nga Ministria e Punës, Çështjeve Sociale dhe Shanseve të Barabarta; 
dh) një përfaqësues nga  Ministria e Arsimit dhe Shkencës; 
e) gjashtë  anëtarë të tjerë emërohen nga drejtori i ISHP-së, ndërmjet specialistëve të këtij instituti, me gradë dhe/ose titull shkencor.
4. Ministri i Shëndetësisë, kur e sheh të arsyeshme, merr pjesë në mbledhjet e Këshillit Shkencor të ISHP-së.
5. KSH-ja mblidhet në mënyrë të rregullt, të paktën dy herë në vit, për të analizuar e për të vlerësuar punën e kryer nga ISHP-ja dhe për të drejtuar përparësitë dhe veprimtaritë e ardhshme. KSH-ja mund të mblidhet, për raste të veçanta, dhe nga drejtori i ISHP-së ose nga jo më pak se 1/3 e anëtarëve të tij. Mbledhja hapet dhe zhvillohet kur marrin pjesë jo më pak se 2/3 e anëtarëve.
6. Në mbledhjet e Këshillit Shkencor merr pjesë dhe sekretari i Këshillit, i cili caktohet nga drejtuesi i këtij Këshilli. 
7. Sekretari i Këshillit Shkencor ka këto detyra:
a) merr masat organizative për përgatitjen e mbledhjeve të Këshillit Shkencor të ISHP-së;
b) informon me shkrim anëtarët e Këshillit Shkencor të ISHP-së për ditën, orën, rendin e ditës dhe i pajis anëtarët me materialet e informacionin e duhur;
c) mban procesverbalin e mbledhjes;
 ç) dërgon procesverbalin e mbledhjes së Këshillit Shkencor të ISHP-së te të gjithë anëtarët;
d) mban dokumentacionin e Këshillit Shkencor të ISHP-së.
8. Ngarkohen Ministria e Shëndetësisë dhe Instituti i Shëndetit Publik për zbatimin e këtij vendimi.
Ky vendim hyn në fuqi pas botimit në Fletoren Zyrtare.

